Neljän lapsen isä kuoli, kun ravintolan valomerkin jälkeen jälkeen häntä lyötiin kerran leukaan. Lyöjä vetosi oikeudessa huonoon onneen. Hovioikeus lievensi rangaistusta.

Neljän lapsen isä kuoli, kun häntä lyötiin ravintolan valomerkin jälkeen yhden kerran takaapäin yllätyksellisesti leukaan ulkona. Lyönnin seurauksena hän kaatui suorilta jaloilta asvalttiin ja löi päänsä. Lyöjä potkaisi uhria vielä kerran kylkeen keväällä 2015 Hyvinkäällä.

Uhri menehtyi päävammoihinsa tulematta enää tajuihinsa.

Hyvinkään käräjäoikeus tuomitsi lyöjän pahoinpitelystä ja kuolemantuottamuksesta yhden vuoden ja viiden kuukauden ehdottomaan vankeusrangaistukseen joulukuussa 2015. Helsingin hovioikeus lievensi lyöjän rangaistuksen samoista rikoksista yhden vuoden ja kahden kuukauden ehdolliseksi vankeusrangaistukseksi. Sen oheen 24-vuotias mies määrättiin 80 tunniksi yhdyskuntapalveluun.

Lyöjän mukaan hän ei voinut mitenkään odottaa, että yksi lyönti voisi johtaa kuolemaan. Lyöjän mukaan kyse oli ”onnettomuudesta tai huonosta onnesta”. Lyöjän mukaan ”toisen lyöminen ei yleensä aiheuta tämän kuolemaa vaan pikemminkin tappelun”.

Havaittuaan runsaan verenvuodon ja uhrin tajuttomuuden lyöjä hälytti paikalle ambulanssin kaverinsa kanssa. Lyöjä ilmoittautui itse hätäkeskukseen aamulla, kun kuuli uhrin kuolleen.

Tapahtumat saivat alkunsa ravintolasta, jossa uhri häiritsi lyöjän mukaan naisporukkaa. Lyöjä oli kehottanut uhria jättämään naiset rauhaan, jolloin uhri oli lyöjän mukaan uhannut tappaa lyöjän. Lyöjän kaverin mukaan kumpikaan ei ottanut uhkausta vakavasti, vaan kyse on normaalista ravintolahuutelusta.

Valomerkin jälkeen lyöjä huomasi uhrin tyttöporukan luona ulkona. Hän suuttui, juoksi uhrin luo ja löi tätä heijarilyönnillä takaviistosta leuan alueelle. Kun uhri kaatui, lyöjä vielä potkaisi vielä maassa maannutta uhria kylkeen. Uhri ei ehtinyt havaita iskua. Hän oli tilanteessa puolustuskyvytön.

Lyöjä on aiemmin, 2013, tuomittu törkeästä pahoinpitelystä ehdonalaiseen vankeusrangaistukseen. Helsingin hovioikeus katsoi, ettei miehen aikaisempi rikollisuus ja nyt tuomitun vankeusrangaistuksen pituus edellyttäneet ehdotonta vankeusrangaistusta. Hovioikeus piti uhrin kuolemaa eli teon seurausta lyöjän kannalta yllättävänä. Lyöjä hankki paikalle ambulanssin, ilmoittautui itse poliisille ja pyrki kuulusteluissa selvittämään tapahtunutta, minkä hovioikeus otti käräjäoikeuden tavoin jossakin määrin huomioon rangaistusta alentavana seikkana.

Uhrilta jäi neljä alaikäistä lasta, joille isä oli läheinen ja välit lasten ja isän välillä lämpimät. Lyöjä määrättiin maksamaan 6 000 euroa jokaiselle lapselle isän yllättävän ja väkivaltaisen kuoleman aiheuttamasta kärsimyksestä.